2021. gada 9. janvārī

**52. FIL Eiropas čempionātā Latvijai pilns medaļu komplekts**

Sestdien, 9. janvārī 52. FIL Eiropas čempionāta, kas reizē ir arī Eberspacher Pasaules kausa sestais posms, pirmā sacensību diena noslēdzās ar divvietīgo ekipāžu sacensībām. Pavisam kopā startēja 24 dueti, no kuriem trīs Latvijas ekipāžas. Latvija jau atkal izmantoja mājas trases priekšrocības un Eiropas čempionātā izcīnīja pilnu medaļu komplektu.

Pēc pirmā brauciena līderi – Andris Šics/Juris Šics, finišējot 41.779 sekundēs, otrie – vācieši Vendls/Arlts *(Wendl/Arlt),* kas līderiem piekāpās vien par 0.035 sekundēm, bet trešie ar finiša laiku 41.863 sekundes – jaunie censoņi Mārtiņš Bots/Roberts Plūme.

Savukārt pieredzējušie Oskars Gudramovičs/Pēteris Kalniņš, veicot trasi 41.993 sekundēs, ierindojās sestajā pozīcijā. Jāatzīmē arī tas, ka pirmā brauciena noslēdzošais duets – itāļi Rieders/Rastners *(Rieder/Rastner)* uzstādīja jaunu starta rekordu – 1.510 sekundes.

Otrajā braucienā brāļiem Šiciem otrais ātrākais rezultāts un divu braucienu summā – 2021. gada Eiropas čempionu tituls [1:23.610]. Otrie – vācieši Vendls/Arlts *(Wendl/Arlt),* čempioniem piekāpjoties vien par 0.029 sekundēm. Trešajā vietā – Latvijas jaunākā ekipāža Mārtiņš Bots/Roberts Plūme, kas Šiciem divu braucienu summā zaudēja desmitdaļu.

Savukārt U-23 52. FIL Eiropas čempiona titula ieguvēji – Mārtiņš Bots/Roberts Plūme [1:23.710]. Otrie – krievi Kaškins/Koršunovs *(Kashkin/Korshunov),* latviešiem piekāpjoties par 0.216 sekundēm, bet trešie – itāļi Naglers/Malleiers *(Nagler/Malleier)* [+0.819].

U-23 Eiropas čempions Mārtiņš Bots: *“Sajūtas ir vienkārši satriecošas! Liels adrenalīns, grūti ar vārdiem aprakstīt, kādas šobrīd ir sajūtas!”*

*“Trūkst vārdu! Ļoti patīkamas sajūtas! Nedaudz jānomierinās un jāapdomā, kas tikko vispār notika. Pirmājā braucienā neizdevās starts, bija kļūdas. Otrajā braucienā pat ļoti uzlabojām startu. Paši braucieni trasē nebija no sliktākajiem, bet esam braukuši arī labāk,”* tā pēc apbalvošanas ceremonijas Roberts Plūme.

Svētdien, 10. janvārī uz starta dosies 28 dāmas, no kurām arī četras latvietes – Elīza Tīruma, Kendija Aparjode, Ulla Zirne un Elīna Ieva Vītola –, kā arī tiks aizvadīta komandu stafete sadarbībā ar BMW.

Dāmu startiem seko līdzi tiešraidē Helio un Shortcut kanālā Best4Sport TV.

 Svētdiena, 10. janvāris

10.35 1. brauciens - Sievietes
11.55 2. brauciens - Sievietes
13.50 Komandu stafete

Informāciju sagatavoja:

LKSF sabiedrisko attiecību speciāliste

Ieva Ose

Tel. 28266456